4.

Umeću se sljedeći članci 7.a do 7.e: „Članak 7a Izvozne dozvole za izvoz izvan kvote Odstupajući od odredbe iz članka 5., izvoz izoglukoze izvan kvote u okviru količinskih ograničenja iz članka 12. točke (d) Uredbe (EZ) br. 318/2006 podliježe predočenju izvozne dozvole. Članak 7.b Zahtjevi za izvozne dozvole za izvoz izvan kvote 1. Zahtjeve za izvozne dozvole u pogledu količinskog ograničenja koje treba utvrditi u skladu s člankom 12. točkom (d) Uredbe (EZ) br. 318/2006 mogu podnijeti samo proizvođači šećera iz šećerne repe ili šećerne trske ili proizvođači izoglukoze koji su odobreni u skladu s člankom 17. Uredbe (EZ) br. 318/2006 i kojima je dodijeljena kvota za šećer i izoglukozu za dotičnu tržišnu godinu u skladu s člankom 7. te Uredbe, uzimajući u obzir, ovisno o slučaju, članke 8. 9. i 11. te Uredbe. 2. Zahtjevi za izvozne dozvole dostavljaju se nadležnim tijelima države članice u kojoj je podnositelju zahtjeva dodijeljena kvota za šećer ili izoglukozu. 3. Zahtjevi za izvozne dozvole dostavljaju se svaki tjedan, od ponedjeljka do petka, počevši od dana stupanja na snagu Uredbe kojom se utvrđuje količinsko ograničenje u skladu s člankom 12. točkom (d) Uredbe (EZ) br. 318/2006 do suspenzije izdavanja dozvola u skladu s člankom 7.e. 4. Podnositelji zahtjeva mogu podnijeti samo jedan zahtjev za izvoznu dozvolu tjedno. Količina za koju se podnosi zahtjev za svaku izvoznu dozvolu ne smije prelaziti 20 000 tona za šećer i 5 000 tona za izoglukozu. 5. Uz zahtjev za izvoznu dozvolu mora biti priložen dokaz da je položeno sredstvo osiguranja iz članka 12.a stavka 1. 6. U rubrici 20. zahtjeva za izdavanje izvozne dozvole i dozvole, kao i u rubrici 44. izvozne deklaracije mora biti naveden jedan od sljedećih navoda: (a) ‚šećer izvan kvote za izvoz bez subvencije’; ili (b) ‚izoglukoza izvan kvote za izvoz bez subvencije.’ Članak 7.c Obavijest o izvozu izvan kvote 1. Države članice obavješćuju Komisiju, između petka u 13:00 sati (vrijeme u Bruxellesu) i sljedećeg ponedjeljka, o količinama šećera i/ili izoglukoze za koje su podneseni zahtjevi za izvozne dozvole tijekom prethodnog tjedna. Tražene količine se raščlanjuju po osmoznamenkastim oznakama KN. Države članice također obavješćuju Komisiju da nije predan niti jedan zahtjev za izvoznu dozvolu. Ovaj stavak se primjenjuje samo na države članice za koje je kvota za šećer i/ili izoglukozu utvrđena Prilogom III. i/ili točkom II. Priloga IV. Uredbi (EZ) br. 318/2006. 2. Komisija sastavlja tjedne evidencije o količinama za koje su podneseni zahtjevi za izvozne dozvole. Članak 7.d Izdavanje dozvola 1. Svaki tjedan od petka a najkasnije do kraja sljedećeg tjedna države članice izdaju dozvole na temelju zahtjeva podnesenih prethodnog tjedna i koje su priopćene u skladu s člankom 7.c stavkom 1., ovisno o slučaju, uzimajući eventualno u obzir koeficijent dodjele koji je utvrdila Komisija u skladu s člankom 7.e. Izvozne dozvole se ne izdaju za količine koje nisu priopćene. 2. Države članice obavješćuju Komisiju prvog radnog dana svakog tjedna o količinama šećera i/ili izoglukoze za koje su izdane izvozne dozvole prethodnog tjedna. 3. Države članice vode evidenciju o količinama šećera i/ili izoglukoze koje su stvarno izvezene u okviru izvoznih dozvola. 4. Države članice prije kraja svakog mjeseca obavješćuju Komisiju o količinama šećera i/ili izoglukoze koje su stvarno izvezene u okviru izvoznih dozvola tijekom prethodnog mjeseca. 5. Stavci 2., 3. i 4. ovog članka primjenjuju se samo na države članice za koje je kvota za šećer i/ili izoglukozu utvrđena Prilogom III. i/ili točkom II. Priloga IV. Uredbi (EZ) br. 318/2006. Članak 7.e Suspenzija izdavanja izvoznih dozvola za izvoz izvan kvote Ako količine za koje se podnose zahtjevi za izvozne dozvole prekoračuju količinsko ograničenje utvrđeno u skladu s člankom 12. točkom (d) Uredbe (EZ) br. 318/2006 za dotično razdoblje, odredbe utvrđene u članku 9. ove Uredbe se primjenjuju mutatis mutandis.”